በሳምንቱ መጨረሻ በተካሄዱ ውድድሮች ኢትዮጵያውያን ባለድል ሆነዋል
 በዓለም አቀፍ ደረጃ የሳምንቱ መጨረሻ በተለያዩ የርቀት አይነቶች በተካሄዱ አትሌቲክስ ውድድሮች ኢትዮጵያውኑ አትሌቶች ባለድል ሆነዋል፡፡ በዴንማርክ ኮፐን ሃገን በተካሄደው የግማሽ ማራቶን ውድድር በሴቶች ምድብ አትሌት ብርሃኔ ዲባባ ቀዳሚ ሆና አጠናቃለች፡፡ አትሌቷ ውድድሩን ለማጠናቀቅ የወሰደባት ሰዓትም 1:05:57 ሆኖ ተመዝግቧል፡፡ በዚህ ውድድር መገርቱ አለሙ አራተኛ፣ በቀለች ጉደታ አምስተኛ ሆነዋል፡፡ የ2018ቶኪ ማራቶን አትሌት ብርሃኔ ዲባባ በሴቶች ማራቶን በተደረገ ውድድር 2፡19፡51 በመግባት በውድድሩ ታሪክ ሁለተኛውን ፈጣን ሰዓት ማስመዝገቧ ይታወሳል፡፡ በዴንማርክ ኮፐን ሃገን በወንዶች መካከል የተካሄደውን ውድድር ደግሞ ጂኦፍሬይ ካምዎሮር በበላይነት አጠናቋል፡፡ አትሌቱ ማሸነፍ ብቻም ሳይሆን የርቀቱን ክብረ ወሰን በግሉ ማድረግ ችሏል፡፡ ውድድሩን ለማጠናቀቅ የወሰደበት 58፡01 የሆነ ጊዜም ይህን ታሪክ እንዲሰራ አስችሎታል፡፡ ኢትዮጵያዊው አትሌት ብርሃኑ ወንድሙ
59:22 በሆነ ሰዓት ሶስተኛ ሆኖ ውድድሩን ማጠናቀቅ ችሏል፡፡ በደቡብ አፍሪካ ኬፕታውን
በተካሄደው የማራቶን ውድድርም በሴቶች ኢትዮጵያዊያኑ አትሌቶች ከሁለት እስከ አራተኛ ደረጃን ይዘው አጠናቀዋል፡፡ ኑሪት ሽመልስ 2:27:40, በሆነ ሰዓት ሁለተኛ ስትሆን፣ ጌጤ ምንዳዬ 2:28:32, በሆነ ሰዓት ሶስተኛ በመሆን ወድድራቸውን አጠናቃለች፡፡ ሌላኛዋ ኢትዮጵያዊት አትሌት ኡርጌ ዲሮ አራተኛ ደረጃን በመያዝ ውድድሩን ስታጠናቅቅ፣ የገባችበት ሰዓትም 2:29:50, ሆኖ ተመዝግቧል፡፡ አውስትራሊያ ሲድኒ ላይ በተካሄደ ሌላ የማራቶን ውድድርም በሴቶች ኢትዮጵያዊቷ አትሌት ጠጂቱ ዳባ ሶስተኛ ሆናለች፡፡ አትሌቷ ውድድሩን ለማጠናቀቅ የወሰደባት ሰዓትም 2:28:22 ሆኖ ተመዝግቧል፡፡ በቱርክ በተካሄደው ራን ዘ አይላንድ ግማሽ ማራቶን በወንዶች ምድብ ኢትዮጵያዊው አትሌት የበላይ ሆኖባታል፡፡ አትሌት ጌታዬ ገላው ውድድሩን በቀዳሚነት ያጠናቀቀ ሲሆን፣ 1:07:51 ውድድሩን በበላይነት ያጠናቀቀበት ሰዓት ሆኖ ተመዝግቧል፡፡ በቤላሩስ፤ ሚንስክ በተካሄደው
ግማሽ ማራቶንም በሴቶች
አትሌት ሸጌ ማዕረጉ
ሁለተኛ ሆናለች፡፡ አትሌቷ
ውድድሩን ለማጠናቀቅ የወሰደባት
ሰዓትም 1:12:18, ሆኖ
ተመዝግቧል፡፡ ሌላኛዋ ኢትዮጵዊት
አትሌት ተስፋነሽ መርጋ
1:12:50 በሆነ ሰዓት ሶስተኛ
ሆናለች፡፡አዲስ
ዘመን
መስከረም 6 / 2012  ታምራት ተስፋዬ